ORDE do 12 de agosto de 2010 sobre a aprobación definitiva da modificación puntual do Plan Xeral de Ordenación Municipal do Concello de Ferrol (A Coruña) no ámbito do cuartel de mariñeiría.
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 07/09/2010

O Concello de Ferrol solicita a aprobación definitiva da modificación puntual referida, en virtude do establecido no artigo 85.7º da Lei 9/2002, do 30 de decembro, de ordenación urbanística e protección do medio rural de Galicia.
I. Antecedentes.
1. O Concello de Ferrol dispón dun Plan Xeral de Ordenación Municipal vixente que foi aprobado definitivamente polo Concello Pleno en sesión do 28-12-2000.
2. No mesmo ámbito, formulouse outra baseada no convenio entre o concello e a Xerencia de Infraestrutura e Equipamento da Defensa do 31-3-2004, sobre a cal a Dirección Xeral de Urbanismo emitiu informe desfavorable previamente á aprobación inicial.
3. A Dirección Xeral de Desenvolvemento Sostible decidiu o 25-6-2008 non someter a proposta ao procedemento de avaliación ambiental estratéxica.
4. A Dirección Xeral de Urbanismo emitiu, con data do 13-10-2008, informe previo á aprobación inicial sobre esta modificación ao abeiro do artigo 85.1º da LOUG, no cal formulou unha serie de observacións.
5. Segundo o informe xurídico municipal con base na Resolución do Ministerio de Defensa, do 15-3-2002, pola que se desafecta o cuartel; e o informe do Servizo de Urbanismo da Coruña desta consellería, do 15-7-2009, conclúese a non aplicación a esta modificación do indicado no artigo 47.5º da LOUG sobre a necesidade dun convenio entre esta consellería, o Ministerio de Defensa e o concello.
6. O Concello Pleno aprobou inicialmente a modificación en sesión do 6-8-2009. Sometida a información pública polo prazo dun mes (Diario Oficial de Galicia do 13-10-2009; BOP do 16-10-2009, Diario de Ferrol e La Voz de Galicia do 10-11-2009), non foron presentadas alegacións, segundo o certificado do 12-2-2010. O acordo de aprobación inicial foi notificado á Xerencia de Infraestruturas e Equipamento da Defensa (29-10-2009) e aos concellos limítrofes de Fene e Narón (15-10-2009).
7. Constan informes da Dirección Xeral de Patrimonio Cultural da Xunta de Galicia do 25-11-2009 e do 9-3-2010 (favorable).
8. Constan informes dos técnicos municipais de planeamento, xestión e infraestruturas do 8-7-2009, do 28-7-2009 e do 23-03-2010; da xurista de Urbanismo, sen data, e sobre o informe emitido pola Dirección Xeral de Urbanismo o 15-10-2008; e da Secretaría do 16-7-2009 e do 22-3-2010 (artigo 85.1º da LOUG na redacción da Lei 2/2010).
9. O proxecto foi aprobado provisionalmente polo Pleno municipal o 9-4-2010.
II. Obxecto e descrición da modificación proposta.
O ámbito da modificación son uns terreos de 1.644 m2, propiedade do Ministerio de Defensa, situados entre a rúa María e a rúa Real de Ferrol, ocupados por unha edificación destinada a cuartel, hoxe en desuso e desafectada, e cualificados polo PXOM como área de defensa.
A modificación propón a configuración dunha área de repartición en solo urbano non consolidado de uso residencial, coas seguintes cualificacións de solo:
a) Edificabilidade: 2.466 m2 (1,5 m2/m2) cerrando un rueiro de edificacións residenciais.
b) Espazo libre público: 598 m2 (24,25 m2 por cada 100 m2 edificables e 36, 37% do ámbito). Son áreas de circulación que permiten a inscrición dun círculo de 12 m.
c) Equipamento deportivo público: 246,67 m2 (10 m2 por cada 100 m2 edificables).
d) Prazas de aparcamento: 37 privadas e 12 públicas (2 prazas por cada 100 m2 edificables, o 25% públicas).
e) Vivenda protexida: 396 m2 de solo e 986 m2 de edificabilidade (40% da total).
III. Informe.
Logo de analizar a documentación remitida polo Concello de Ferrol, e vista a proposta que nesta mesma data eleva a Secretaría Xeral de Ordenación do Territorio e Urbanismo, cómpre sinalar:
1. Razóns de interese público da modificación.
Na memoria do proxecto invócase a mellora e acabamento da trama urbana e a obtención de recursos económicos necesarios para financiar os plans de investimento das forzas armadas, mediante a posta no mercado de aproveitamentos urbanísticos.
2. Configuración dos espazos libres públicos (observación 3 do informe do 13-10-2008).
O proxecto aprobado provisionalmente despraza lixeiramente a posición da parcela dotacional deportiva, que resulta non susceptible de edificación.
3. Reserva de terreos destinados a vivenda suxeita a algún réxime de protección.
A modificación prevé unha reserva de edificabilidade para vivenda protexida do 40% da total do ámbito, conforme o sinalado no artigo 47.11º da Lei 9/2002.
4. Outros aspectos do proxecto.
O plano O.1 de ordenación sinala sobre a zona edificable do ámbito a aplicación da ordenanza 13.A, cando de conformidade coa normativa do ámbito é de aplicación o réxime establecido na ficha correlativa, mentres que a ordenanza 13.A soamente terá carácter supletorio.
A competencia para resolver sobre a aprobación definitiva das modificacións do planeamento xeral correspóndelle ao conselleiro de Medio Ambiente, Territorio e Infraestruturas, de conformidade co disposto nos artigos 89 e 93.4º da LOUG, e no artigo 1 do Decreto 316/2009, do 4 de xuño, polo que se establece a estrutura orgánica da Consellería de Medio Ambiente, Territorio e Infraestruturas.
IV. Resolución.
Visto canto antecede, resolvo:
1. Outorgar a aprobación definitiva á modificación puntual do Plan Xeral de Ordenación Municipal do Concello de Ferrol no ámbito do cuartel de mariñeiría.
2. Notifíquese esta orde ao concello e publíquese no Diario Oficial de Galicia.
3. Contra esta orde cabe interpoñer recurso contencioso-administrativo, ante a sala correspondente do Tribunal Superior de Xustiza de Galicia, no prazo de dous meses que se contarán desde o día seguinte ao da súa notificación, segundo dispoñen os artigos 10 e 46 da Lei 29/1998, de 13 de xullo, reguladora da xurisdición contencioso-administrativa.
Santiago de Compostela, 12 de agosto de 2010.
Agustín Hernández Fernández de Rojas
Conselleiro de Medio Ambiente, Territorio e Infraestruturas